CELEX: 62013CN0660
Language: el
Date: 2013-12-13 00:00:00
Title: Υπόθεση C-660/13: Προσφυγή της 13ης Δεκεμβρίου 2013 — Συμβούλιο της Ευρωπαϊκής Ένωσης κατά Ευρωπαϊκής Επιτροπής

15.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/26
            
         Προσφυγή της 13ης Δεκεμβρίου 2013 — Συμβούλιο της Ευρωπαϊκής Ένωσης κατά Ευρωπαϊκής Επιτροπής
   (Υπόθεση C-660/13)
   2014/C 45/43
   Γλώσσα διαδικασίας: η αγγλική
   
      Διάδικοι
   
   
      Προσφεύγον: Συμβούλιο της Ευρωπαϊκής Ένωσης (εκπρόσωποι: A. De Elera, E. Finnegan, P. Mahnič Bruni)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Δικαστήριο:
   
               —
            
            
               Να ακυρώσει την απόφαση της Ευρωπαϊκής Επιτροπής C(2013) 6355 τελικό της 3ης Οκτωβρίου 2013 για την υπογραφή της προσθήκης στο μνημόνιο συμφωνίας σχετικά με τη χρηματοδοτική συνεισφορά της Ελβετίας,
            
         
               —
            
            
               να διατηρηθούν τα αποτελέσματα της αποφάσεως αυτής μέχρι να εκδοθεί νέα απόφαση, και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   
               1)
            
            
               Με το δικόγραφο της προσφυγής το Συμβούλιο ζητεί, βάσει του άρθρου 263 ΣΛΕΕ, την ακύρωση της αποφάσεως της Επιτροπής C(2013) 6355 τελικό, της 3ης Οκτωβρίου 2013, για την υπογραφή της προσθήκης στο μνημόνιο συμφωνίας σχετικά με την ελβετική χρηματοδοτική συνεισφορά (στο εξής: προσβαλλόμενη απόφαση) (1).
            
         
               2)
            
            
               Η προσβαλλόμενη απόφαση, με την οποία η Επιτροπή εξουσιοδότησε δύο μέλη της να υπογράψουν το προαναφερθέν μνημόνιο, χωρίς προηγούμενη έγκριση από το Συμβούλιο, κρίθηκε από το Συμβούλιο παράνομη, διότι συνιστά παραβίαση των θεμελιωδών αρχών του δικαίου της Ένωσης που κατοχυρώνονται από τις Συνθήκες. Ειδικότερα, η προσφυγή ακυρώσεως στηρίζεται στους εξής δύο λόγους:
               
                           1)
                        
                        
                           Η απόφαση της Επιτροπής παραβιάζει την αρχή της κατανομής των αρμοδιοτήτων που προβλέπεται στο άρθρο 13, παράγραφος 2, ΣΕΕ και, κατά συνέπεια, την αρχή της θεσμικής ισορροπίας.
                        
                     
                           2)
                        
                        
                           Ο τρόπος που ενήργησε η Επιτροπή για την έκδοση της αποφάσεως και για την υπογραφή της προσθήκης στο μνημόνιο παραβιάζει την αρχή της καλόπιστης συνεργασίας, η οποία κατοχυρώνεται στο άρθρο 13, παράγραφος 2, ΣΕΕ.
                        
                     
         
               3)
            
            
               Όσον αφορά τον πρώτο λόγο, η Επιτροπή, υπογράφοντας μόνη της την προσθήκη στο μνημόνιο συμφωνίας με την Ελβετία, εξ ονόματος της Ένωσης, και χωρίς προηγούμενη έγκριση από το Συμβούλιο, ενήργησε παραβιάζοντας την αρχή της κατανομής των αρμοδιοτήτων που προβλέπεται στο άρθρο 13, παράγραφος 2, ΣΕΕ, καθόσον έλαβε μόνη της την εξουσία να αποφασίσει για την πολιτική της Ένωσης, πράγμα που αποτελεί αρμοδιότητα του Συμβουλίου σύμφωνα με το άρθρο 16 της ΣΕΕ, και παραβίασε ως εκ τούτου την αρχή της θεσμικής ισορροπίας.
            
         
               4)
            
            
               Όσον αφορά τον δεύτερο λόγο, το Συμβούλιο θεωρεί ότι η Επιτροπή, ενεργώντας με τον τρόπο αυτόν, παραβίασε τετράκις την αρχή της καλόπιστης συνεργασίας: 1) παρεμβαίνοντας εν γνώσει της στις εξουσίες που διαθέτει το Συμβούλιο σύμφωνα με το άρθρο 16 της ΣΕΕ και, ως εκ τούτου, παραβιάζοντας την αρχή της κατανομής των αρμοδιοτήτων του άρθρου 13, παράγραφος 2, ΣΕΕ και, συνεπακόλουθα, την αρχή της θεσμικής ισορροπίας, 2) αγνοώντας εσκεμμένα και μονομερώς τον ρόλο των κρατών μελών στον τομέα αυτόν, παραβιάζοντας την αρχή της δοτής αρμοδιότητας του άρθρου 4, παράγραφος 1, ΣΕΕ, 3) ενεργώντας σκοπίμως με τρόπο που καθιστούσε αναποτελεσματικές τις προσπάθειες του Συμβουλίου να θεραπεύσει την κατάσταση που δημιούργησε η Επιτροπή και 4) ενεργώντας εν γνώσει της με τρόπο που υπονόμευε την αρχή της ενότητας στην εξωτερική εκπροσώπηση της Ένωσης.
            
         
      (1)  Έγγραφο της Επιτροπής C(2013) 6355 τελικό της 3ης Οκτωβρίου 2013